АҞӘА, лаҵарамза 4 — Sputnik, Владимир Бегунов. Ҩ-республикак рхәаахәҭра-ааглыхратә палатақәа лаҵарамза 4 рзы аусеицуразы аиқәшаҳаҭра рыбжьарҵеит, абри атәы ҳзааицҳаит Sputnik акорреспондент.
Чувашиа Ахәаахәҭра-ааглыхратә палата ахада Игор Кустарин ииҳәеит, чувашиатәи аделегациа аԥсуаа ишаарыԥхьаз рыпроектқәа рӡыргаразы, аԥхын ачувашцәа аԥснытәи анаплакыҩцәа дара рҿы ирзыԥшуп
"Ҳара иҳамоуп аусеицуразы еиуеиԥшым ахырхарҭақәа, — иҳәеит Игор Кустарин, — раԥхьа иргыланы ақыҭанхамҩа иаҵанакуа. Чувашиа иҟоуп азауад ду аҵиаақәа рыхьчаразы арҵәырақәа ҟазҵо. Амашьынаргыларатә наплакқәа иҭрыжьуеит атракторқәеи акомбаинқәеи, урҭ арахь раагара алшара ҳамоуп. Иара убас, Чувашиа иҭрыжьуеит афымцатә техника ахкқәа зегьы, уи аԥсуаа аинтерес рызцәырнагап ҳәа ҳгәы иаанагоит".
Игор Кустарин иажәақәа рыла, аусеицура ахырхарҭақәа рыуакы ара ицәырҵит, уи аспорттә инвентар Аԥсныҟа аагара ауп. Уи азкыуп ахәыҷқәа ахьыхәмаруа аҭыԥқәа рзи, аспорттә залқәа рзи, асанаториқәа рзи. Ари аҩыза аиқәшаҳаҭра ааигәа ирыбжьаҵан Чувашиеи Канадеи.
"Ари аҩыза аусеицура сара даара сеигәырӷьоит, — иҳәеит асасааирҭа «Интер-Сухум» адиректор Лев Павлов. — Ԥшьынҩажәижәабатәи ашықәсқәа рзы Чувашиа аҭагылазаашьа уадаҩын, аха иахьа аҿиара иаҿуп. Аԥсны ахьаҿаԥшыша ыҟоуп. Чувашиантәи аԥсшьаҩцәа ахьымаауа ҳгәы иалоуп. Ааигәа Чебоксары атурфирмақәа гәасҭон, уа зынӡа иҟаӡам Аԥсныҟа ахырхарҭақәа, дара ирыздарӡом ауаа шадыԥхьалатәу, убри аҟынтә Аԥсни Чувашиеи русеицура алыҵшәа амоуп".
Лев Павлов ихаҭа Чувшиантәи ауп дшааз, аха фы-шықәса ҵуеит Аԥсны аус иуеижьҭеи.